CELEX: 32021D0856
Language: ro
Date: 2021-05-26 00:00:00
Title: Decizia de punere în aplicare (UE) 2021/856 a Comisiei din 25 mai 2021 de stabilire a datei la care Parchetul European își asumă atribuțiile de investigare și de urmărire penală

28.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 188/100
               
            
         DECIZIA DE PUNERE ÎN APLICARE (UE) 2021/856 A COMISIEI
         din 25 mai 2021
         de stabilire a datei la care Parchetul European își asumă atribuțiile de investigare și de urmărire penală
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (1), în special articolul 120 alineatul (2) al doilea paragraf,
         întrucât:
         
                     (1)
                  
                  
                     În conformitate cu articolul 120 alineatul (2) al doilea paragraf din Regulamentul (UE) 2017/1939, EPPO urmează să își asume atribuțiile de investigare și de urmărire penală care îi sunt conferite prin regulamentul menționat la o dată stabilită printr-o decizie a Comisiei, la propunerea procurorului-șef european, ulterior înființării sale.
                  
               
                     (2)
                  
                  
                     La 7 aprilie 2021, procurorul-șef european a propus Comisiei ca Parchetul European să își preia atribuțiile de investigare și urmărire penală la 1 iunie 2021.
                  
               
                     (3)
                  
                  
                     EPPO este un organ indivizibil al Uniunii, care funcționează ca un parchet unic cu o structură descentralizată. Nivelul central al EPPO este alcătuit din colegiu, camerele permanente, procurorul-șef european, procurorii-șefi europeni adjuncți, procurorii europeni și directorul administrativ. Procurorul-șef european, procurorii europeni, procurorii-șefi europeni adjuncți și directorul administrativ al EPPO au fost numiți prin decizii adoptate la 23 octombrie 2019 (2), 27 iulie 2020 (3), 11 noiembrie 2020 (4) și, respectiv, la 20 ianuarie 2021 (5). Colegiul a fost constituit la 28 septembrie 2020. În conformitate cu articolul 21 alineatul (2) din Regulamentul (UE) 2017/1939, la 12 octombrie 2020 colegiul a adoptat regulamentul intern de procedură al EPPO. Colegiul a adoptat, în temeiul articolului 10 alineatul (1) primul paragraf din Regulamentul (UE) 2017/1939, normele referitoare la camerele permanente la 25 noiembrie 2020. Personalul EPPO, definit la articolul 2 alineatul (4) din Regulamentul (UE) 2017/1939, este în serviciu.
                  
               
                     (4)
                  
                  
                     Nivelul descentralizat al EPPO este alcătuit din procurorii europeni delegați aflați în statele membre care participă la forma de cooperare consolidată în ceea ce privește instituirea EPPO (denumite în continuare „statele membre”). La 29 septembrie 2020, colegiul a adoptat, în temeiul articolului 114 litera (c) din Regulamentul (UE) 2017/1939, normele referitoare la condițiile de încadrare în muncă ale procurorilor europeni delegați. Până la 1 iunie 2021, ar trebui să se numească cel puțin doi procurori europeni delegați pentru fiecare stat membru. La data adoptării prezentei decizii, EPPO a numit deja cel puțin doi procurori europeni delegați pentru fiecare stat membru, cu excepția Finlandei și a Sloveniei (6). Termenul rezonabil acordat statelor membre pentru desemnarea candidaților la postul de procuror european delegat a expirat deja. Această situație nu ar trebui să împiedice începerea efectivă a activității EPPO, dat fiind că procurorul european al statelor membre în cauză are posibilitatea de a efectua personal investigații în statele membre respective, dispunând de toate competențele, responsabilitățile și obligațiile unui procuror european delegat, în conformitate cu articolul 28 alineatul (4) din Regulamentul (UE) 2017/1939.
                  
               
                     (5)
                  
                  
                     EPPO a primit un buget autonom în conformitate cu cadrul financiar multianual pentru perioada 2021-2027 (7), care îi garantează deplina autonomie și independență.
                  
               
                     (6)
                  
                  
                     În conformitate cu articolul 44 alineatul (1) din Regulamentul (UE) 2017/1939, EPPO a instituit un sistem de gestionare a cazurilor, care funcționează la nivel central și descentralizat. Anexa la regulamentul menționat, introdusă prin Regulamentul delegat (UE) 2020/2153 al Comisiei (8), enumeră categoriile de date operaționale cu caracter personal și categoriile de persoane vizate ale căror date operaționale cu caracter personal pot fi prelucrate în indexul dosarelor de către Parchetul European.
                  
               
                     (7)
                  
                  
                     În conformitate cu articolul 78 alineatul (5) din Regulamentul (UE) 2017/1939, la 21 octombrie 2020 colegiul a adoptat normele referitoare la responsabilul pentru protecția datelor al EPPO. Colegiul a adoptat normele referitoare la prelucrarea datelor cu caracter personal de către EPPO la 28 octombrie 2020. În conformitate cu articolul 25 din Regulamentul (UE) 2018/1725 al Parlamentului European și al Consiliului (9), colegiul a adoptat, la 21 octombrie 2020, normele interne referitoare la restricțiile impuse anumitor drepturi ale persoanelor vizate în ceea ce privește prelucrarea datelor administrative cu caracter personal în cadrul activităților desfășurate de EPPO.
                  
               
                     (8)
                  
                  
                     În conformitate cu articolul 95 din Regulamentul (UE) 2017/1939, la 13 ianuarie 2021 colegiul a adoptat reglementările financiare aplicabile EPPO.
                  
               
                     (9)
                  
                  
                     În conformitate cu articolul 106 alineatul (2) din Regulamentul (UE) 2017/1939, la 27 noiembrie 2020 EPPO și Marele Ducat al Luxemburgului au încheiat un acord privind sediul. Sediul Parchetului central a fost pus la dispoziția EPPO la Luxemburg.
                  
               
                     (10)
                  
                  
                     În conformitate cu articolul 107 alineatul (2) din Regulamentul (UE) 2017/1939, la 30 septembrie 2020 colegiul a adoptat regimul lingvistic intern al EPPO.
                  
               
                     (11)
                  
                  
                     În conformitate cu articolul 109 alineatul (2) din Regulamentul (UE) 2017/1939, colegiul a adoptat normele cu privire la accesul public la documentele EPPO la 21 octombrie 2020.
                  
               
                     (12)
                  
                  
                     Toate statele membre au notificat Comisiei adoptarea măsurilor de transpunere în legislația națională a Directivei (UE) 2017/1371 a Parlamentului European și a Consiliului (10) și, în general, au instituit și alte măsuri adecvate pentru ca EPPO să își poată începe activitatea operațională.
                  
               
                     (13)
                  
                  
                     Condițiile prevăzute la articolul 120 alineatul (2) al doilea paragraf din Regulamentul (UE) 2017/1939 fiind astfel îndeplinite, EPPO este înființat și pregătit să își preia atribuțiile de investigare și de urmărire penală. Prin urmare, este necesar să se stabilească data la care EPPO urmează să își asume aceste atribuții.
                  
               
                     (14)
                  
                  
                     În conformitate cu articolul 120 alineatul (2) al treilea paragraf din Regulamentul (UE) 2017/1939, această dată nu ar trebui să fie anterioară cu trei ani datei intrării în vigoare a regulamentului menționat. Întrucât Regulamentul (UE) 2017/1939 a intrat în vigoare la 20 noiembrie 2017, această dată nu ar trebui să fie anterioară datei de 20 noiembrie 2020.
                  
               
                     (15)
                  
                  
                     În conformitate cu articolul 120 alineatul (2) primul și al patrulea paragraf din Regulamentul (UE) 2017/1939, EPPO urmează să își exercite competența cu privire la orice infracțiune din sfera sa de competență săvârșită după data de 20 noiembrie 2017 sau, în cazul statelor membre care au aderat la forma de cooperare consolidată în temeiul unei decizii adoptate în conformitate cu articolul 331 alineatul (1) din TFUE, după data indicată în decizia în cauză,
                  
               ADOPTĂ PREZENTA DECIZIE:
         
            Articolul 1
            Parchetul European își asumă atribuțiile de investigare și de urmărire penală care îi sunt conferite prin Regulamentul (UE) 2017/1939 la data de 1 iunie 2021.
         
         
            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 25 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 283, 31.10.2017, p. 1.
         
            (2)  JO L 274 28.10.2019, p. 1.
         
            (3)  JO L 244, 29.7.2020, p. 18.
         
            (4)  Deciziile 010/2020 și 011/2020 ale Colegiului Parchetului European din 11 noiembrie 2020.
         
            (5)  Decizia 003/2021 a Colegiului Parchetului European din 20 ianuarie 2021.
         
            (6)  Deciziile Colegiului Parchetului European: 19/2020 din 25 noiembrie 2020 (numirea a zece procurori europeni delegați în Republica Federală Germania); 020/2020 din 25 noiembrie 2020 (numirea a patru procurori europeni delegați în Republica Slovacă); 021/2020 din 2 decembrie 2020 (numirea a doi procurori europeni delegați în Republica Estonia); 22/2020 din 2 decembrie 2020 (numirea unui procuror european delegat în Republica Federală Germania); 024/2020 din 9 decembrie 2020 (numirea unui procuror european delegat în Republica Slovacă); 007/2021 din 3 februarie 2021 (numirea a trei procurori europeni delegați în Republica Lituania); 008/2021 din 5 februarie 2021 (numirea a trei procurori europeni delegați în Republica Cehă); 009/2021 din 10 februarie 2021 (numirea a șase procurori europeni delegați în România); 010/2021 din 10 februarie 2021 (numirea a doi procurori europeni delegați în Regatul Țărilor de Jos); 016/2021 din 17 martie 2021 (numirea unui procuror european delegat în Regatul Belgiei); 022/2021 din 7 aprilie 2021 (numirea a trei procurori europeni delegați în Republica Bulgaria); 024/2021 din 7 aprilie 2021 (numirea a doi procurori europeni delegați în Republica Croația); 025/2021 din 7 aprilie 2021 (numirea a doi procurori europeni delegați în Republica Cehă); 026/2021 din 21 aprilie 2021 (numirea a patru procurori europeni delegați în Republica Franceză); 027/2021 din 21 aprilie 2021 (numirea a patru procurori europeni delegați în Republica Letonia); 031/2021 din 28 aprilie 2021 (numirea a șapte procurori europeni delegați în Regatul Spaniei); 032/2021 din 28 aprilie 2021 (numirea unui procuror european delegat în Republica Malta); 034/2021 din 3 mai 2021 (numirea a cincisprezece procurori europeni delegați în Republica Italiană); 035/2021 din 3 mai 2021 (numirea a patru procurori europeni delegați în Republica Portugheză); 037/2021 din 6 mai 2021 (numirea unui procuror european delegat în Republica Bulgaria); 041/2021 din 12 mai 2021 (numirea unui procuror european delegat în Republica Malta); 045/2021 din 17 mai 2021 (numirea unui procuror european delegat în Regatul Belgiei); 046/2021 din 17 mai 2021 (numirea a doi procurori europeni delegați în Republica Austria); 047/2021 din 17 mai 2021 (numirea a cinci procurori europeni delegați în Republica Elenă); 048/2021 din 19 mai 2021 (numirea a doi procurori europeni delegați în Republica Cipru); 059/2021 din 19 mai 2021 (numirea a doi procurori europeni delegați în Marele Ducat al Luxemburgului).
         
            (7)  JO L 433 I, 22.12.2020, p. 11.
         
            (8)  Regulamentul delegat (UE) 2020/2153 al Comisiei din 14 octombrie 2020 de modificare a Regulamentului (UE) 2017/1939 al Consiliului în ceea ce privește categoriile de date operaționale cu caracter personal și categoriile de persoane vizate ale căror date operaționale cu caracter personal pot fi prelucrate în indexul dosarelor de către Parchetul European (JO L 431, 21.12.2020, p. 1).
         
            (9)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (10)  Directiva (UE) 2017/1371 a Parlamentului European și a Consiliului din 5 iulie 2017 privind combaterea fraudelor îndreptate împotriva intereselor financiare ale Uniunii prin mijloace de drept penal (JO L 198, 28.7.2017, p. 29).